paragraph_text: Materijal za album bio je pripreman u kući Gorana Bregovića na Jahorini, prije samog snimanja koje je počelo 6. listopada 1980.g. u "Studiju 4" radio Beograda. Dva mjeseca kasnije objavljuju dvostruki singl sa skladbama "Dobro vam jutro Petrović Petre" / "Na zadnjem sjedištu moga auta". Skladba "Dobro vam jutro Petrović Petre" odmah po objavljivanju je zabranjena za radijsko emitiranje zbog stiha "...sve u finu materinu...", za koji su neki smatrali da je neprikladan, posebno u osjetljivom vremenu nakon Titove smrti. Također je bilo dosta pritužbi na omot albuma koji je napravio Mirko Ilić, a prikazivao je plastičnu operaciju. Na albumu se nalazi deset skladbi, producent je Goran Bregović, a objavljuje ga diskografska kuća "Jugoton".